Ринат Риф улы Вәлиуллин 1969 йылдың 29 ноябрендә Салауат ҡалаһында тыуған. Ата-әсәһе профессияһы буйынса әҙәбиәттән бик йыраҡ булһалар ҙа, бала саҡтан уға китапҡа ҡарата һөйөү уята алалар. Ринаттың әсәһе Миңнерайхана Ғимәҙилислам ҡыҙы һәм атаһы Риф Зәкәриә улы заводта эшләгәндәр. Тәүге китабы, үҙе иҫләүенсә, Носовтың Незнайка тураһында китабы. Ике йәшендә үк, өлкән ағаһы Альбертҡа эйәреп, уҡырға өйрәнә. 1987 йылда Ринат Санкт-Петербургҡа университетҡа инеү ниәте менән юллана, әммә хыялы тормошҡа ашмай, һәм Ринат әрмегә китә. Әрме хәтирәләренә танып яҙыла ла инде уның бер китабы — «Путешествие в бескрайнюю плоть». Армиянан ҡайтҡас, Ринат Вәлиуллин Санкт-Петербург университетының филология факультетына (испан теле бүлеге) уҡырға инә.